ประกันชีวิตแถมแหลกแข่งดุ
เน้นจ่ายเบี้ยสั้นคุ้มครองยาว ไทยประกันแรงสุดแจกรถเก๋ง
18 พ.ค. 2555

เน้นจ่ายเบี้ยสั้นคุ้มครองยาว ไทยประกันแรงสุดแจกรถเก๋ง
ประกันแข่งดุ ไทยประกันชีวิตงัดแคมเปญเด็ดจ่ายเบี้ย 5 ล้าน แถมรถเก๋งอัลเมร่า ด้านกรุงไทย-แอกซ่า ลุยขายประกันสุขภาพคุ้มครอง 100 ล้านบาท
แหล่งข่าวจากบริษัท ไทยประกันชีวิต เปิดเผยว่า ระหว่างวันที่ 17-20 พ.ค.นี้ ในงานมหกรรมการเงินมันนี่เอ็กซ์โป บริษัทได้เปิดตัวแคมเปญใหญ่ ลูกค้าที่ซื้อประกัน 8 ออมทรัพย์แบบ 7/14 และชำระเบี้ยประกันตั้งแต่ 5 ล้านบาทขึ้นไป บริษัทจะแถมรถยนต์นิสสัน อัลเมร่า ให้กับลูกค้า 1 คัน
แบบประกันดังกล่าวลูกค้าต้องชำระเบี้ย 7 ปี และกับความคุ้มครอง 14 ปี โดยได้รับเงินคืน 4% ของจำนวนเงินเอาประกันภัยทุกปี และรับเงินคืน 120% เมื่อครบกำหนดสัญญาหรือรับครั้งเดียวเมื่อครบกำหนดสัญญาสูงถึง 198% ของทุนประกัน
นางสายฝน สัจจศิลา ประธานเจ้าหน้าที่บริหารฝ่ายการตลาด บริษัท กรุงไทยแอกซ่า ประกันชีวิต กล่าวว่า บริษัทก็ได้เปิดตัวแผนประกันชีวิตและสุขภาพรูปแบบใหม่ “กรุงไทย-แอกซ่า คอมพลีท เฮลท์ โซลูชั่น” ที่ให้ความคุ้มครองครอบคลุมทั่วโลก ทุกที่ ทุกเวลา ด้วยความคุ้มครองสูงสุด 100 ล้านบาท โดยจ่ายค่าสินไหมแบบเหมาจ่าย
ทั้งนี้ จะรับประกันตั้งแต่ 1 เดือน-80 ปี สามารถต่ออายุความคุ้มครองตลอดชีพ (ถึงอายุ 99 ปี) รับประกันทุกโรค ไม่ว่าจะเป็นมะเร็ง หัวใจ เบาหวาน ทำฟัน คลอดบุตร ฯลฯ ยกเว้นเพียงโรคเดียวคือ HIV
นางสายฝน กล่าวว่า แบบประกันดังกล่าวจะจับกลุ่มตั้งแต่ลูกค้าระดับล่างถึงบน มีความคุ้มครองให้ลูกค้าเลือกใน 4 พื้นที่ ตั้งแต่ 1.คุ้มครองทั่วโลก 2.คุ้มครองทั่วโลกยกเว้นสหรัฐ 3.คุ้มครองเฉพาะเอเชีย และ 4.คุ้มครองเฉพาะไทย
“แบบประกันนี้เราเอามาจากบริษัทแม่ และจะนำมาขายทดแทนแบบสุขภาพเดิมทั้งหมด ซึ่งจากการสำรวจความต้องการของลูกค้าแบงก์กรุงไทยและของเรา พบว่ายังมีความต้องการทุนรักษาพยาบาลสูงๆ อยู่มาก แต่ที่ผ่านมาตลาดไม่ค่อยมีขาย ทั้งเติมเต็มช่องว่างที่ลูกค้าและคนไทยส่วนใหญ่ยังขาดแผนประกันชีวิตและสุขภาพเช่น ผู้ชายอายุ 35 ปี ทุนคุ้มครองทั่วโลก 100 ล้านบาท ก็จ่ายเบี้ย 3.9 แสนบาท หรือ ถ้าให้คุ้มครองเฉพาะไทยก็จ่ายเบี้ย 1.2 แสนบาท ขณะที่มีเบี้ยเริ่มต้นเราอยู่ที่ประมาณ 1.5 หมื่นบาทเท่านั้น” นางสายฝน กล่าว
ทั้งนี้ บริษัทจึงต้องการตอบโจทย์ความต้องการของลูกค้าที่ต้องการมีแผนประกันสุขภาพครบวงจร ที่สามารถให้ความคุ้มครองทุกโรค อีกทั้งเติมเต็มช่องว่างที่ลูกค้าและคนไทยส่วนใหญ่ ยังขาดแผนประกันชีวิตและสุขภาพที่มีเพียง 2.96% ในปัจจุบัน
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต กล่าวว่า บริษัทได้เปิดขายผลิตภัณฑ์ใหม่อีก 2 แบบ คือ แบบเมืองไทยสมาร์ทเซพวิ่ง 10/6 เหมาะกับผู้ต้องการวางแผนการเงินด้วยการออมระยะสั้น ชำระเบี้ย 6 ปี ให้ความคุ้มครอง 10 ปี และแบบเมืองไทย บิ๊กแคช แบ็ค ที่ชำระเบี้ย 10 ปี ให้ความคุ้มครอง 20 ปี
นอกจากนี้ ยังมีแบบเพื่อการออมทรัพย์อย่างเมืองไทยสมาร์ท เซฟเวอร์ 10/1 เมืองไทย ท็อป เซฟเวอร์ 10/4 เมืองไทยสมาร์ท เซฟเวอร์ 3(5/1) และเมืองไทยได้ใจ 3/2 โดยตั้งเป้าขายภายในงานมันนี่เอ็กซ์โปนี้ 200 ล้านบาท